Weermag vies oor gerugte ná valskermspringer hard land(Skermgreep: eNCA) Die weermag het teruggekap ná gerugte op sosiale media dat die valskermspringer wat by pres. Cyril Ramaphosa se inhuldiging tydens sy landing ŉ voorwerp op die veld getref het, in die intensiewe sorgeenheid van ŉ hospitaal is. “Die weermag is bekommerd oor die onakkurate nuus wat tans op verskillende sosialemediaplatforms versprei word oor die valskermvoorval wat tydens die presidensiële inhuldiging gebeur het. “Die bewerings op sosialemediaplatforms dat die lid in ŉ intensiewe sorgeenheid (van ŉ hospitaal) is, is onwaar. Die weermag wil die publiek weer eens waarsku om nie vals en onverantwoordelike inligting te versprei nie,” het die weermag in ŉ verklaring gesê. Die valskermspringer was deel van ŉ vertoning van die weermag by Ramaphosa se inhuldiging op die Loftus Versfeld-stadion in Pretoria. Videogrepe en foto’s van die valskermspringer se harde landing het kort ná die voorval soos ŉ veldbrand op sosiale media versprei. Die valskermspringer het nadat hy die voorwerp, klaarblyklik ŉ mortierlanseerder wat op die veld uitgestal is, getref het, opgestaan sonder enige ooglopende beserings. Baie mense het die valskermspringer op sosiale media ook sterkte toegewens ná die voorval en gesê hulle hoop hy herstel gou, indien hy beseer is.